**Eesti Rahva Muuseum**

**Küsimusleht koolidele nr 187**

**Küsimusi laatadest**

ERM pöördub Teie poole palvega saata andmeid Teie ümbrus­konna laatade kohta. Eriti huvitatud oleme perioodist 1920-40, kuid oodatud on andmed ka varasematest ja hilisematest aasta­test.

Teatavasti oli laatadel meie rahvakultuuris tähtis koht, lisaks kauplemisvõimalusele pakkusid nad ka meelelahutust. Aas­tad 1920-40 olid traditsioonilise laada, kaubanduse lõpuperioo­diks, mil lõpetati mitmed senipeetud laadad ja tekkis uusi kohalikke.

Esitatud küsimustele võib loomulikult vastata pikemalt, kui küsimuslehel ruumi on. Sel juhul palume lisalehele täien­dava vastuse ette märkida vastava küsimus number.

Igati teretulnud on laadafotod. Neile tuleks taha või juurde kirjutada selgitus (kus tehtud, kes on pildil) ja aeg (kuupäev või aasta või aastakümme). Kui soovite fotot endale hoida, siis palun kirjutage sellest kindlasti. Fotost tehakse koopia muuseumi jaoks ja originaal saadetakse Teile tagasi.

Kooli nimi ja aadress:

Juhendava õpetaja nimi ja eriala:

Andmeid kogunud õpilase nimi, vanus ja klass:

Küsitletava nimi, vanus, endine ja praegune elukoht:

1. Mis Teile kõigepealt meenub, kuuldes sõna "laat"?
2. Nimetage oma ümbruse (kohalikke) laatu. Kus neid peeti? Kui kaugelt sinna inimesi kokku tuli?
3. Millistel kaugematel laatadel Teie kandi inimesed veel käi­sid? Miks kaugematele laatadele mindi?
4. Kuidas laadale minnes riietuti (vanemad inimesed, noored, pererahvas, sulased-teenijad)? Kas pandi kõige paremad riided selga? Kas laadal vaadati teisi inimesi ja nende riietust roh­kem kui tavaliselt?
5. Mida Teie (Teie vanemad) laadal müüsite (-sid)? Mida laadalt ostsite (-sid)?
6. Kas laadalt osteti kosti kodustele? Mida - kellele? Millal kost kätte anti?
7. Kas Teil on veel alles mõni laadalt ostetud asi? Kust laa­dalt ja kellele on see ostetud?
8. Kas olete kuulnud ütlemist "laadakaup on laadakaup"? Mida see tähendas? Milliseid pettusi esines laadal?
9. Mida laadal peale kauplemise veel tehti? Rääkige laadalõbustustest (karussell, tsirkus, õnnemängud, pillimehed).
10. Milline oli kord laatadel? Mida Te mäletate laadakaklustest ja –kaklejatest?
11. Jutustage, kas laadal oli kombeks kohtuda sugulaste ja tut­tavatega? Mida kokku saades ette võeti, millest räägiti?
12. Jutustage lähemalt, kas Teie peresse on kaugemalt laadalisi (sugulasi, tuttavaid) öömajale võetud enne või pärast laata?
13. Meenutage mõnda laadajuttu, mida olete kuulnud või lugu, mis on Teie endaga laadal juhtunud.
14. Mida mineviku laadakaubandusest tuleks taaselustada tänapäeval?

Terje Anepaio